UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til EUROPA-PARLAMENTETS OG RÅDETS FORORDNING om særlige bestemmelser for tilrettelæggelsen af den offentlige kontrol af animalske produkter til konsum ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0141 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS FORORDNING om særlige bestemmelser for tilrettelæggelsen af den offentlige kontrol af animalske produkter til konsum

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2. Baggrund

Kommissionens vedtagelse af forslaget [1] // 11.07.2002

[1] EFT C 262 E af 29.10.2002, s. 449.

Udtalelse fra Det Europæiske Økonomiske og Sociale Udvalg [2] // 26.02.2003

[2] EUT C 95 af 23.4.2003, s. 22.

Europa-Parlamentets udtalelse ved førstebehandlingen // 05.06.2003

Politisk enighed i Rådet // 22.07.2003

Vedtagelse af det ændrede forslag // 21.10.2003

Vedtagelse af den fælles holdning [3] // 27.10.2003

[3] EUT C 48 E af 24.2.2004, s. 82.

Vedtagelse af Parlamentets indstilling ved andenbehandlingen // 30.03.2004

3. Formålet med forslaget

Dette er tredje forslag i en pakke bestående af fem forslag, der skal konsolidere og ajourføre de gældende fællesskabsbestemmelser om fødevarehygiejne.

Det primære formål med forslaget er at gøre de eksisterende bestemmelser om offentlig kontrol af hygiejnen ved animalske fødevarer mere baserede på videnskabelige data og risikoanalyser (jord-til-bord-princippet, fastlæggelse af de kompetente myndigheders forpligtelser). Forslaget vedrører kød, fiskevarer, toskallede bløddyr og mælk.

4. Kommissionens udtalelse om Parlamentets ændringsforslag

Europa-Parlamentet fik med Rådets godkendelse forelagt en kompromispakke med ændringer.

Følgende ændringsforslag, som Parlamentet har vedtaget, afspejler det kompromis, de tre institutioner er nået til enighed om.

* Ændringsforslag 11 er en teknisk ændring, som gør det klart, at slagtekroppen skal undersøges hurtigst muligt i tilfælde af nødslagtning af dyr.

* Ændringsforslag 18 er en redaktionel ændring, der kun vedrører den tyske udgave.

* Ændringsforslag 19 er en teknisk ændring, som går ud på at sikre, at kontrolpersonale i forbindelse med deres kontrolopgaver har fri adgang til alle steder på fødevarevirksomheder.

* Ifølge ændringsforslag 20 har medlemsstaterne pligt til at sikre, at der findes tilstrækkeligt kontrolpersonale til at udføre kødkontrol på slagterier.

* Ændringsforslag 22 indfører fleksibilitet med hensyn til kontrol på små virksomheder.

Kommissionen har accepteret disse ændringsforslag.

Følgende ændringsforslag afspejler ikke det kompromis, de tre institutioner er nået til enighed om.

* Ændringsforslag 9 og 14 begrænser slagteripersonalets muligheder for at assistere embedsdyrlægen ved kødkontrol til fjerkræ og kaniner, idet fedekalve og fedesvin udelukkes fra ordningen.

Kommissionen har ikke accepteret disse to ændringsforslag. For at opnå endelig enighed og undgå forligsproceduren er Rådet parat til at acceptere ændringsforslag 9 og 14, forudsat at Kommissionen afgiver den i bilaget anførte erklæring. Kommissionen kan under disse omstændigheder også acceptere det endelige kompromis, som omfatter alle ovenfor nævnte ændringsforslag.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som angivet.

BILAG

Kommissionens erklæring i forbindelse med andenbehandlingen af forslaget til Europa-Parlamentets og Rådets forordning om særlige bestemmelser for tilrettelæggelsen af den offentlige kontrol af animalske produkter til konsum

For så vidt angår artikel 5, stk. 6, og bilag I, afsnit III, kapitel III, vil Kommissionen hurtigst muligt efter, at forordningen er trådt i kraft, fremlægge en rapport om slagteripersonales assistance ved kødkontrol med henblik på at undersøge, om og under hvilke omstændigheder den aktuelle ordning for fjerkrækød og kaninkød kan udvides til at omfatte andre arter, f.eks. fedesvin og fedekalve. Rapporten vil om fornødent blive ledsaget af forslag til retsforskrifter.